
Välisvalgustuse energiakulude vähendamine
1. ASJAOLUD JA MENETLUSE KÄIK

Seoses eelarveliste vahendite kokkuhoiuvajadusega on tõusetunud küsimus linna välisvalgustuse energiakulude vähendamisest. Linnaelanikud on pöördunud linnavalitsuse poole ettepanekuga vähendada linna kulutusi välisvalgustusele, korraldades suvekuudeks selle ajutine väljalülitamine. Suvi on traditsiooniliselt kõige valgem aastaaeg. Juuni- ja juulikuus moodustab päevapikkus kuni 18 tundi ning vajadus tehisvalguse järele seega kaduvväike. Narva Linnavalitsus leiab, et nappide eelarvevahendite kontekstis on energiakulude kokkuhoid piisavalt legitiimne eesmärk kohaliku elu küsimuste prioriteetide ümbervaatamiseks. Teiste kohaliku elu valdkondade (nt koolieelsete lasteasutuste ülalpidamise) alafinantseeritus võiks viia ülekaaluka avaliku huvi kahjustamiseni, mistõttu küsimus on omavalitsuslike ülesannete kaalumises ja kõiki huvisid arvestavate kompro-misside leidmises. 

Kui arhitektuurilis-visuaalseid ja esteetilisi eesmärke taotlev munitsipaalhoonete dekoratiiv-valgustamine on fakultatiivne omavalitsusülesanne, mille korraldamise üle on omavalitsus-üksusel oluline otsustusvabadus (küsimus sellest: kas, kuidas ja millal vastavat ülesannet täita), siis tänavavalgustuse toimimise tagamine on kohaliku omavalitsuse seadusest tulenev kohustus. Tegemist on kohaliku elu küsimuste ringi kuuluva kohustusliku ja tingimatu ülesandega, mille täitmist, tulenevalt kõrgendatud avalikust huvist, nõuab riik. Kohustuslike omahaldusülesannete puhul puudub omavalitsustel kaalutlusruum otsustamaks, kas nimetatud ülesandeid täita või mitte. Üldjuhul säilib omavalitsusel siiski ka kohustuslike ülesannete puhul täitmise viiside  valikuvabadus (subsidiaarsusprintsiip), mis omakorda ei tähenda, et riik ei võiks üldistes, nt põhiõiguste ja -vabaduste tagamise, huvides omavalitsusele ette kirjutada, kuidas nimetatud kohustusi täita. Nõnda tuleb linnatänavate korrashoiu korraldamisel lähtuda muuhulgas «Tee-seaduses» ja Majandus- ja kommunikatsiooniministri 17.12.2002. a määruses nr 45 «Tee seisundi-nõuded» sätestatust. 
Eeltoodud põhjustel on otstarbekas vähendada energiakulusid linna välisvalgustusele korraldades selle väljalülitamine ajavahemikuks 01.06.2011 – 31.07.2011. 
2. ÕIGUSLIKUD ALUSED
«Kohaliku omavalitsuse korralduse seaduse» (KOKS) § 6 lõike 1 kohaselt omavalitsusüksuse ülesandeks on korraldada antud vallas või linnas sotsiaalabi ja -teenuseid, vanurite hoolekannet, noorsootööd, elamu- ja kommunaalmajandust, veevarustust ja kanalisatsiooni, heakorda, jäätme-hooldust, territoriaalplaneerimist, valla- või linnasisest ühistransporti ning valla teede ja linna-tänavate korrashoidu, juhul kui need ülesanded ei ole seadusega antud kellegi teise täita.
Vastavalt KOKS § 30 lõike 1 punktis 2 sätestatule, valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 29.06.2000. a määrusega nr 36/16 kinnitatud „Narva linna põhimääruse“ punkti 5.1.1. järgi Narva Linnavalitsus on omavalitsuse kollegiaalne täitevorgan, mis viib oma praktilise tegevusega ellu õigusaktides linnale kui omavalitsusüksusele pandud ülesandeid, välja arvatud juhul, kui Linnavolikogu on võtnud need oma pädevusse. Linnavalitsus realiseerib „Narva linna põhimääruse“ punktis 5.1.1 loetletud ülesannete täitmise õigusaktide väljaandmise, oma majandustegevuse, elanike kaasamise ja kontrolli teostamise kaudu. Samuti juhib Linna-valitsus linna haldusaparaadi tegevust, korraldab linna munitsipaalomanduses olevate ette-võtete, asutuste ja muude organisatsioonide tegevust ning määrab kindlaks Linnavalitsuse sisese töökorra.
Narva Linnavolikogu 28.04.2011. a määruse nr 6 „Narva Linnavalitsuse Linnavara- ja Majandus-ameti põhimäärus“ § 13 punkti 7 kohaselt on ametiasutuse põhiülesandeks muuhulgas linna heakorrastusobjektide, linna infrastruktuuri objektide ja tehnovõrkude hooldus-, remondi- ja ehitustööde korraldamine ning tehnilise järelevalve teostamine. Põhimääruse § 15 lõikest 1 tulenevalt kuulub linna infrastruktuuri, heakorra, transpordi, tänavavalgustuse ja keskkonna-kaitse toimimise korraldamine ja tagamine ametisiseselt kommunaalmajandusosakonna haldus-alasse. 
KOKS § 7 lõigetele 1 ja 2 vastavalt on valitsusel õigus anda üldaktidena määrusi ning üksik-aktidena korraldusi. Kehtiv õiguskord valla- või linnavalitsuse siseaktidele mööndusi ei tee ning ka need tuleb vormistada vastavalt määruste või korraldustena, kuid haldusorganisatsiooni-sisese küsimuse lahendamine (nt linna ametiasutusele teenistusliku ülesande andmine) internse üksikaktiga ei ole materiaalselt mõistetuna haldusakt «Haldusmenetluse seaduse» (HMS) § 51 lõike 1 tähenduses, mistõttu selle jõustamisele, muutmisele ja kehtetuks tunnistamisele ei laiene haldusmenetluse regulatsioon. Käesoleva korralduse puhul on tegemist siseaktiga, mis on adresseeritud eelkõige haldusele enesele (definitiivne käsk linna ametiasutusele) ning, millest kolmandatele isikutele vahetult subjektiivseid õigusi ega kohustusi ei tulene. 
Vahetegu välis- ja siseõigusel (eksternse ja internse õigusakti dihhotoomia) on oluline eeskätt kaebeõiguse seisukohast. Avaliku halduse efektiivsuse kui põhiseaduslikku järku väärtuse kait-seks on siseaktide vaidlustamisvõimalust oluliselt kitsendatud. Kuigi «Halduskohtumenetluse seadustiku» (HKMS) § 4 lõikes 1 antud haldusakti definitsioon on HMS § 51 lõike 1 omast laiem, hõlmates põhimõtteliselt ka halduse siseakte, on potentsiaalse kaebuse menetlusliku lubatavuse immanentseks eelduseks kaebeõiguse olemsolu küsimus. Nimelt võib, HKMS § 7 lõike 1 kohaselt, halduskohtusse pöörduda üksnes enda õiguste ja vabaduste kaitseks. Seega lähtub kehtiv haldusprotsess nn subjektiivse õiguskaitse teooriast, mis tähendab, et kaebuse esitaja peab oma subjektiivsete õiguste rikkumise võimalikkust vähemalt usutavalt väitma, s.t rikkumine peab olema kaebuses esiletoodud asjaoludel võimalik. 
Reeglina omandab siseõigus faktilise välismõju haldusorgani toimingute kaudu, s.o internsete ettekirjutuste kohaldamise tulemusena. HMS § 106 lõikes 1 antud legaaldefinitsioon ütleb, et toiming on haldusorgani tegevus, mis ei ole õigusakti andmine ja mida ei sooritata tsiviilõigus-suhtes. Nõnda on toiming praktikas üks levinuimaid haldustegevuse liike. Ka siseõiguse alusel teostatavad eksternsed toimingud (v.a menetlustoimingud) alluvad sarnaselt haldusaktidega halduskohtulikule kontrollile.
3. OTSUS
Narva Linnavalitsuse Linnavara- ja Majandusametil vähendada energiakulusid, korraldades välis-valgustuse väljalülitamine ajavahemikuks 01.06.2011-31.07.2011. 
4. RAKENDUSSÄTTED

4.1. Tunnistada kehtetuks Narva Linnavalitsuse 01.04.2009. a korraldus nr 351-k „Tänava-valgustuse energiakulude vähendamine.“

4.2. Narva Linnakantseleil teha käesolev korraldus teatavaks Narva Linnavalitsuse Linnavara- ja Majandusametile.

4.3. Korraldus jõustub seaduses sätestatud korras ning seda on võimalik vaidlustada Tartu Halduskohtu Jõhvi kohtumajas 30 päeva jooksul selle teatavakstegemisest arvates.

